Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη θέσπιση τριμερούς κοινωνικής συνόδου κορυφής για τη μεγέθυνση και την απασχόληση

(υποβλήθηκε από την Επιτροπή)

2002/0136 (CNS)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για τη θέσπιση τριμερούς κοινωνικής συνόδου κορυφής για τη μεγέθυνση και την απασχόληση

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως το άρθρο 202,

την πρόταση της Επιτροπής [1]

[1]

τη γνώμη του Ευρωπαϊκού Κοινοβουλίου [2]

[2]

Εκτιμώντας τα εξής:

(1) Οι κοινωνικοί εταίροι έχουν συμμετάσχει στην υλοποίηση της συντονισμένης στρατηγικής για την απασχόληση που χάραξε το Ευρωπαϊκό Συμβούλιο του Λουξεμβούργου στις 20 και 21 Νοεμβρίου 1997 στο πλαίσιο της μόνιμης επιτροπής απασχόλησης, η οποία θεσπίσθηκε με την απόφαση 70/532/ΕΚ του Συμβουλίου της 14ης Δεκεμβρίου 1970 περί συστάσεως της μόνιμης επιτροπής απασχόλησης των Ευρωπαϊκών Κοινοτήτων [3], η οποία τροποποιήθηκε από την απόφαση 99/207/ΕΚ της 9ης Μαρτίου 1999 [4].

[3] ΕΕ L 273 της 17.12.1970, σ.25 απόφαση τροποποιημένη από την απόφαση 75/62/ΕΟΚ (ΕΕ L21 της 28.1.1975, σ.17)

[4] ΕΕ L 72 της 18.3.1999, σ.33

(2) Το Ευρωπαϊκό Συμβούλιο που πραγματοποιήθηκε στην Κολωνία στις 3 και 4 Ιουνίου 1999 έθεσε τις βάσεις για έναν μακροοικονομικό διάλογο μεταξύ των εκπροσώπων του Συμβουλίου, της Επιτροπής, της Ευρωπαϊκής Κεντρικής Τράπεζας και των κοινωνικών εταίρων.

(3) Το Ευρωπαϊκό Συμβούλιο που πραγματοποιήθηκε στην Λισσαβώνα, στις 23 και 24 Μαρτίου 2000, καθόρισε έναν νέο στρατηγικό στόχο για την προσεχή δεκαετία και συμφώνησε ότι για την επίτευξη του στόχου αυτού απαιτείται μία συνολική στρατηγική με σκοπό την ολοκλήρωση των διαρθρωτικών μεταρρυθμίσεων, τη συντονισμένη ευρωπαϊκή στρατηγική για την απασχόληση, την κοινωνική προστασία και τις μακροοικονομικές πολιτικές. Στην ανακοίνωσή της για τον κοινωνικό διάλογο, η Επιτροπή υπογραμμίζει ότι η σύνοδος κορυφής θα συμβάλει στη συζήτηση αυτών των θεμάτων.

(4) Στην κοινή τους εισήγηση στο Ευρωπαϊκό Συμβούλιο του Λάακεν, οι κοινωνικοί εταίροι επεσήμαναν ότι η μόνιμη επιτροπή απασχόλησης δεν είχε οδηγήσει σε παρόμοια ολοκλήρωση των συνεννοήσεων και ότι δεν ανταποκρινόταν στις ανάγκες για συνοχή και συνέργια μεταξύ των διαφόρων διαδικασιών στις οποίες αυτοί συμμετέχουν. Στην ίδια κοινή εισήγηση οι κοινωνικοί εταίροι πρότειναν να αντικατασταθεί η μόνιμη επιτροπή απασχόλησης με μία τριμερή επιτροπή συνεννόησης για τη μεγέθυνση και την απασχόληση η οποία θα ήταν το κατ' εξοχήν πεδίο συνεννοήσεων μεταξύ των κοινωνικών εταίρων και των δημόσιων αρχών για το σύνολο της στρατηγικής που καθορίσθηκε στο Ευρωπαϊκό Συμβούλιο της Λισσαβώνας.

(5) Το Ευρωπαϊκό Συμβούλιο που πραγματοποιήθηκε στο Λάακεν στις 14 και 15 Δεκεμβρίου 2001, έλαβε γνώση της βούλησης των κοινωνικών εταίρων να αναπτύξουν και να αρθρώσουν καλύτερα το διάλογο για τις διάφορες πτυχές της στρατηγικής της Λισσαβώνας. Αυτό επιβεβαιώθηκε από το Ευρωπαϊκό Συμβούλιο που πραγματοποιήθηκε στη Βαρκελώνη στις 15 και 16 Μαρτίου 2002.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Θέσπιση της συνόδου κορυφής

Θεσπίζεται τριμερής κοινωνική σύνοδος κορυφής για τη μεγέθυνση και την απασχόληση (στο εξής καλούμενη «σύνοδος κορυφής»).

Άρθρο 2 Καθήκοντα

Η σύνοδος κορυφής έχει ως καθήκον να εξασφαλίζει, κατά τρόπο μόνιμο, στο πνεύμα της τήρησης της Συνθήκης και των αρμοδιοτήτων των θεσμικών οργάνων και των οργανισμών της Ευρωπαϊκής Κοινότητας, τη συνεννόηση μεταξύ του Συμβουλίου, της Επιτροπής και των κοινωνικών εταίρων με σκοπό να επιτραπεί στους κοινωνικούς εταίρους να συμβάλουν, βάσει του κοινωνικού διαλόγου που αναπτύσσουν, στις διάφορες συνιστώσες της ενοποιημένης οικονομικής και κοινωνικής στρατηγικής όπως αυτή χαράχθηκε στο Ευρωπαϊκό Συμβούλιο της Λισσαβώνας τον Μάρτιο του 2000 και όπως συμπληρώθηκε από το Ευρωπαϊκό Συμβούλιο του Γκέτεμποργκ, τον Ιούνιο του 2001. Για τον σκοπό αυτό, η σύνοδος κορυφής βασίζεται στις εργασίες και τις συζητήσεις μεταξύ του Συμβουλίου, της Επιτροπής και των κοινωνικών εταίρων οι οποίες έχουν προηγηθεί στα διάφορα προβλεπόμενα όργανα συνεννοήσεων.

Άρθρο 3 Σύνθεση

1. Η σύνοδος κορυφής απαρτίζεται από την εκάστοτε προεδρία του Συμβουλίου σε επίπεδο αρχηγών κρατών και κυβερνήσεων και από τις δύο ακόλουθες προεδρίες, την Επιτροπή και εκπροσώπους των κοινωνικών εταίρων.

2. Οι εκπρόσωποι των κοινωνικών εταίρων είναι κατ' ανώτατο όριο 20 και χωρίζονται σε δύο ίσες αντιπροσωπείες, αποτελούμενες από 10 αντιπροσώπους των εργαζομένων και 10 αντιπροσώπους των εργοδοτών.

Κάθε αντιπροσωπεία αποτελείται από τους εκπροσώπους των ευρωπαϊκών διεπαγγελματικών οργανώσεων γενικού χαρακτήρα ή ειδικότερου χαρακτήρα που εκπροσωπούν τα στελέχη επιχειρήσεων και τις μικρές και μεσαίες επιχειρήσεις σε ευρωπαϊκό επίπεδο.

Ο τεχνικός συντονισμός της αντιπροσωπείας των εργαζομένων αναλαμβάνεται από την Ευρωπαϊκή Συνομοσπονδία Συνδικάτων (CES), της δε αντιπροσωπείας των εργοδοτών από την Ένωση των Συνομοσπονδιών της Βιομηχανίας και των Εργοδοτών της Ευρώπης (UNICE).

Άρθρο 4 Λειτουργία

1. Η σύνοδος κορυφής συνέρχεται τουλάχιστον μία φορά ετησίως. Κάθε συνεδρίαση πρέπει να πραγματοποιείται ακριβώς πριν από το εαρινό Ευρωπαϊκό Συμβούλιο.

2. Η σύνοδος κορυφής προεδρεύεται από κοινού από τον ασκούντα την προεδρία του Συμβουλίου και από τον πρόεδρο της Επιτροπής.

3. Τα θέματα προς συζήτηση καθορίζουν από κοινού η προεδρία του Συμβουλίου, η Επιτροπή και οι διαεπαγγελματικές οργανώσεις των εργαζομένων και των εργοδοτών που συμμετέχουν στις εργασίες της συνόδου.

4. Οι συμπροεδρεύοντες υποβάλουν έκθεση για τις συζητήσεις και τα αποτελέσματα της συνεδρίασης στο Ευρωπαϊκό Συμβούλιο.

5. Τις συνεδριάσεις της συνόδου κορυφής συγκαλούν οι συμπροεδρεύοντες, με δική τους πρωτοβουλία.

6. Τα μέλη της συνόδου κορυφής που εκπροσωπούν τις οργανώσεις των κοινωνικών εταίρων που αναφέρονται στο άρθρο 3 παράγραφος 2 λαμβάνουν έξοδα ταξιδίου και διαμονής σύμφωνα με τις διατάξεις που έχει θεσπίσει σχετικά το Συμβούλιο.

7. Ο εσωτερικός κανονισμός καταρτίζεται με πρωτοβουλία των συμπροεδρευόντων για τη ρύθμιση των τρόπων λειτουργίας της συνόδου κορυφής.

Άρθρο 5 Κατάργηση απόφασης

Η απόφαση 99/207/ΕΚ καταργείται. Η κατάργηση αρχίζει να ισχύει από την ημερομηνία της πρώτης συνεδρίασης της συνόδου κορυφής που θεσπίζεται με την παρούσα απόφαση.

Άρθρο 6 Έναρξη ισχύος

Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες, [...]

Για το Συμβούλιο

Ο Πρόεδρος